
Verification of Engineering Models Using a Modular Modeling Language with Configurable Semantics

Kulcsszavak: formális módszerek, mbse, formális verifikáció, szemantikus modell
A kritikus rendszerek, például autonóm járművek, vasúti infrastruktúra és repülőgépek, tervezésében kiemelt fontosságú a biztonság és a megbízhatóság garantálása, mivel hibás működésük súlyos anyagi és emberi következményekkel járhat. Az ilyen rendszerek tervezésére és verifikációjára széles körben alkalmazott magasszintű modellezési nyelvek – mint az UML, SysML és SysML v2 – azonban gyakran alulspecifikált szemantikával rendelkeznek, ami nehezíti a formális ellenőrzést. Emellett az új, például domain-specifikus nyelvek támogatása költséges és időigényes, mivel az implementációhoz gyakran szükséges a teljes transzformációs lánc újraírása.
Jelen kutatásban egy új, moduláris szemantikával rendelkező modellezési nyelv alkalmazását javaslom, amely képes mindkét problémát orvosolni. Az új nyelv lehetővé teszi, hogy a nyelvi szemantikát beégetett, nehezen újrahasználható transzformációk helyett újrahasználható modellekben definiáljuk. A megközelítés előnye, hogy elősegíti a szemantikai variánsok támogatását, valamint az újabb domain-specifikus nyelvek verifikálását meglévő szemantikus modellek újrahasználásával.
A megközelítés megvalósítására elkészítettem a Semantifyr nevű nyílt forráskódú eszközt és hozzá az OXSTS deklaratív célnyelvet. Az eszköz segítségével lemodelleztem a Gamma Állapotgép Kompozíciós keretrendszer szemantikáját, majd annak felhasználásával elkészítettem egy referencia modellt OXSTS nyelven. A modell szemantikus ekvivalenciáját mérésekkel igazoltam, demonstrálva a megközelítés pontosságát és gyakorlati alkalmazhatóságát. Az eredmények rávilágítanak arra, hogy a javasolt megoldás nemcsak támogatja a kritikus rendszerekben alkalmazott modellezési nyelvek könnyebb és pontosabb verifikációját, hanem lehetővé teszi új nyelvek költséghatékony integrációját is, miközben elősegíti a nyelvek szemantikai varianciáinak egyszerű kezelését és újrahasználható elemekre bontását.

